Stanisław Streich

Blahoslavený Stanisław Streich (* 27. august 1902, Bydgoszcz, Poľsko† 27. február 1938, Luboń, Nemecká ríša) bol poľský katolícky kňaz, ktorého zavraždil radikalizovaný komunista počas svätej omše v kostole sv. Jána Boscu v Luboni. Katolícka cirkev ho od mája 2025 uctieva ako mučeníka a blahoslaveného.

 Životopis 
Stanisław Streich sa narodil 27. augusta 1902 v Bydgoszczi na Pomorskej ulici 53 ako syn Franciszka Streicha a Władysławy rodenej Birzyńskej. Za kňaza bol vysvätený 6. júna 1925 po absolvovaní seminára v Poznani. V rokoch 19251927 študoval klasickú filozofiu na univerzite v Poznani. Streich bol tiež kaplánom sestier uršulínok a vyučoval náboženstvo na obchodnej škole v Poznani. V roku 1927 sa stal vikárom farnosti sv. Floriána v Poznani. V roku 1928 odišiel do Koźminu vyučovať náboženstvo na mužskom učiteľskom seminári. O rok neskôr sa stal vikárom vo farnosti Božieho Tela v Poznani a v roku 1932 vikárom farnosti sv. Martina v Poznani.

Od 1. júla 1933, keď úspešne absolvoval skúšky na vedenie farnosti, pôsobil ako farár v Żabikowe v kostole sv. Barbory. Okamžite začal s úsilím o výstavbu nového kostola v tejto oblastiv dedine Luboń. V roku 1935 sa od farnosti v Źabikowe oddelila nová farnosť sv. Jána Boscu. V nej bol Streich od 1. októbra 1935 prvým farárom. Podľa viacerých svedectiev bol Streich skromným človekom hlbokej viery a často pomáhal ľuďom v núdzi. Bol tiež známy svojou pokojnou povahou.

 Útok na kňaza 
Streich slúžil 27. februára 1938 nedeľnú rannú omšu za účasti detí v novopostavenom kostole. Keď smeroval ku kazateľnici, aby prečítal evanjelium a predniesol kázeň, bol dvakrát postrelený mužom oblečeným v čiernom kabáte. Jedna z guliek zasiahla kňaza do tváre, druhá uviazla v evanjeliári. Vrah vypálil ďalšie dva výstrely do kňazovho chrbta. Podľa súdneho svedectva farára Franciszeka Krawczyńského a ďalších svedkov vrah vbehol na kazateľnicu a kričal heslá: „Nech žije komunizmus!“ a „Vypadni z kostola, je to pre tvoju slobodu!“ 

Keď kostolník počul výstrely, vybehol zo sakristie a vrhol sa na útočníka, pričom ho chytil za ruku, v ktorej držal pištoľ. Došlo k potýčke, počas ktorej padlo viac výstrelov: Krawczyński bol zranený na pravom spánku a ľavom ramene a guľky zranili aj ďalších dvoch ľudí. Vrah sa pokúsil utiecť cez nedokončenú hlavnú loď, ale traja muži ho chytili a odzbrojili. Dav ho chcel zlynčovať. Odviedli ho do čakárne stanice neďaleko kostola a neskôr bol v putách prevezený vlakom do Poznane. 

V následnom prešetrovaní sa ukázalo, že vrah patril k militantnému krídlu Vojenskej divízie Komunistickej strany Poľska a útočil kvôli tomu, že cirkev považoval za nepriateľa pokroku. Okresný súd v Poznani odsúdil 47-ročného útočníka Wawrzynieca Nowaka na trest smrti. Rozsudok bol oficiálne vykonaný 28. januára 1939, hoci existujú dôvody na spochybnenie tejto skutočnosti.

Správa o útoku na kňaza vyvolala v krajine vlnu emócií. Na Streichovom pohrebe sa zúčastnilo vyše 20 000 smútiacich. Pochovali ho neďaleko farského kostola, v ktorom bol farárom.

 Uctievanie 
náhľad|Sarkofág kňaza Stanisława Streicha.
Proces možného blahorečenia Stanisława Streicha sa začal 28. októbra 2017. Od tej doby mal nárok na titul Boží služobník. Postulátor kauzy, kňaz Wojciech Mueller, sa o o adeptovi na blahorečenie vyjadril, že „[...] nebol slávnym kňazom. Bol to kňaz-budovateľ. Mal úžasnú schopnosť spájať ľudí. Pracoval s robotníkmi vo fabrikách, chudobnými, nezamestnanýminebudoval len kostol, ale komunitu.“ Diecézna fáza bola ukončená 13. apríla 2019. Nasledovala tzv. rímska fáza na Dikastériu pre kauzy svätých, kam poznanská diecéza zaslala viac 3 500 stranový spis a 31 svedectiev, ktoré boli zaznamené ešte pred otvorením procesu v roku 2017. 

Dňa 20. januára 2024 sa uskutočnila exhumácia Streichových pozostatkov a ich kánonická identifikácia. Ostatky boli presunuté do sarkofágu v bočnej lodi kostola sv. Ján Bosku v Luboni. Pápež František schválil 23. mája 2024 dekrét o mučeníctve otca Stanisława (smrť in odium fidei), čím sa otvorila jeho cesta k blahorečeniu. Odvtedy mu prináležal titul Ctihodný.

Stanisław Streich bol 24. mája 2025 vyhlásený za blahoslaveného počas slávnostnej svätej omše na námestí Arcikatedrály sv. Petra a Pavla v Poznani. Úkon vykonal v mene pápeža Leva XIV. jeho legát Marcello Semeraro, prefekt Dikastéria pre kauzy svätých. 

V ten istý deň miestny arcibiskup Zbigniew Zieliński, metropolita poznaňský, zriadil diecéznu svätyňu bl. Stanisława Streicha v kostole sv. Jána Boscu v Luboni.

Jeho liturgická spomienka sa v Katolíckej cirkvi slávi 27. februára.

 Referencie 

 Pozri aj 
 Rímske martyrológium
 Zoznam svätcov Katolíckej cirkvi

 Zdroj 

Kategória:Poľskí kresťanskí mučeníci
Kategória:Poľskí katolícki blahoslavení
Kategória:Blahorečení Levom XIV.
Kategória:Osobnosti z Bydhošti